Ego Hugo, Dei gratia dux Burgundię et Albonii comes, notum facio omnibus tam futuris quam presentibus, quod Euvrardus, Divionensis prepositus, Jerolosimam profecturus, dedit in perpetuam elemosynam Deo et Beatę Marię et fratribus Cistercii, XX sextarios avenę, in redditu suo apud Breteneriam prope Rovram, statuens et precipiens ut quicumque redditum illius villę receperit, reddat singulis annis fratribus Cistercii de prima avena ipsius redditus annui XX sextarios memoratos, ante festum Sanctę Marię in septembri, ut sit avena parata ad servitium generalis Cisterciensis capituli. Quod si aliquo forte casu, hęc avena non poterit apud Breteneriam reddi, reddatur apud Saint Fole eisdem fratribus Cistercii. Hoc ad petitionem ipsius Euvrardi laudavimus, concessimus et confirmavimus cartis et sigillis nostris, ego et filius meus Odo. Hoc quoque laudaverunt et concesserunt et tenere fideliter compromiserunt memorati Euvrardi uxor Johanna, et filius ejus Johannes. Testes: abbas Willelmus Cistercii; Pontius, cellerarius; Zacharias, monachus; magister Hugo et Johannes clerici; dominus Aymo Marriniaci; Hochadeus et Humbertus de Porta, milites. Actum anno ab incarnatione Domini M° centesimo nonagesimo.